ORDE do 25 de febreiro de 2005 pola que se establecen as bases que rexen as axudas para actividades realizadas por escolas de tempo libre e se procede á súa convocatoria.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 04/03/2005

O Estatuto de autonomía de Galicia establece no seu artigo 27 que lle corresponde á Comunidade Autónoma galega a competencia exclusiva nas materias do deporte e a axeitada utilización do lecer, así como a promoción do desenvolvemento comunitario.
Así mesmo, polo Decreto 285/1989, do 16 de decembro, asúmense as funcións e servizos transferidos pola Administración do Estado á Comunidade Autónoma de Galicia en materia de promoción sociocultural, no ámbito da xuventude e desenvolvemento comunitario.
Coa aprobación do Decreto 280/2003, do 17 de xuño, polo que se modifica o Decreto 8/2003, do 18 de xaneiro, no que se estableceu a actual estrutura orgánica da Xunta de Galicia e co Decreto 23/2003, do 20 de xaneiro, modificado polo Decreto 215/2004, do 23 de setembro, a dos seus departamentos, establecendo no seu artigo 11 a estrutura básica da Consellería de Familia, Xuventude, Deporte e Voluntariado, que conta cunha Dirección Xeral de Xuventude á que lle corresponde o exercicio das competencias e funcións en materia de xuventude, desenvolvido polo Decreto 5/2005, do 13 de xaneiro.
Ante a importancia que hoxe adquire a organización de actividades de tempo libre e de utilización do lecer polos mozos, así como a axeitada formación dos responsables e técnicos de actividades de animación socio-cultural, debe apoiarse o traballo que realizan as escolas de tempo libre existentes na nosa Comunidade Autónoma, en tanto que centros recoñecidos oficialmente pola Consellería de Familia, Xuventude, Deporte e Voluntariado para impartir esa formación específica.
A realización de cursos ordinarios para a obtención dos títulos establecidos oficialmente en materia de tempo libre e animación socio-cultural, como aqueloutros máis específicos de perfeccionamento e actualización para as persoas xa tituladas, así como outras actividades formativas nesa materia, é cometido das escolas de tempo libre, entidades que a Consellería de Familia, Xuventude, Deporte e Voluntariado, a través da Dirección Xeral de Xuventude, pretende promocionar coa convocatoria destas axudas.
Esta convocatoria axústase ao disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro e, en concreto, no relativo aos principios de obxectividade, concorrencia e publicidade na concesión das axudas
e subvencións e no establecido na Lei 13/2004, do 29 de decembro, pola que se regulan os orzamentos xerais da Comunidade Autónoma de Galicia para o exercicio 2005, así como as disposicións aplicables da Lei 38/2003, do 17 de novembro, xeral de subvencións.
Por todo isto,
DISPOÑO:
Artigo 1º.-Obxecto.
1. Esta disposición ten por obxecto establecer as bases que rexen as axudas para actividades realizadas, desde o 1 de xaneiro de 2005 por escolas de tempo libre, sen ánimo de lucro e se procede á súa convocatoria.
2. Poderán ser obxecto de subvención os seguintes programas de actividades:
a) Cursos de formación para dirixentes ou responsables de asociacións xuvenís.
b) Cursos de directores e monitores en actividades de tempo libre.
c) Organización e participación en conferencias, xornadas e congresos sobre as temáticas de tempo libre.
d) Realización de actividades de carácter socio-educativo dirixidas a tratar as distintas problemáticas que hoxe en día afectan a mocidade.
e) Intercambios técnicos con outras escolas de tempo libre, comunidades autónomas e países estranxeiros
3. Quedan excluídos, para os efectos de subvención os programas docentes e deportivos previstos nos plans regulados de ensino e deporte escolar e federativo. Tamén estarán excluídos os gastos derivados do normal funcionamento da escola. Igualmente, en concordancia coa aplicación orzamentaria que financia estas axudas, exclúense os posibles gastos das escolas que se consideren investimento ou sexan destinados á merca de material inventariable.
4. En todo caso, en canto aos gastos subvencionables, haberá que aterse ao disposto no artigo 31 da Lei 38/2003, do 17 de novembro, xeral de subvencións.
Artigo 2º.-Orzamento.
A Consellería de Familia, Xuventude, Deporte e Voluntariado financiará as ditas subvencións con cargo á partida orzamentaria 14.03.355B.480.2 dos orzamentos xerais da Comunidade Autónoma de Galicia para o ano 2005 cunha contía de 67.313 euros, con reflectimento orzamentario nos orzamentos xerais da Comunidade Autónoma de Galicia para o exercicio 2005.
Artigo 3º.-Destinatarios.
1. Poderán solicitar subvención as escolas de tempo libre sen ánimo de lucro inscritas no rexistro oficial dependente organicamente da Dirección Xeral de Xuventude, regulado no Decreto 50/2000, do 20 de xaneiro, polo que se refunde e actualiza a normativa vixente en materia de xuventude (Diario Oficial de Galicia nº 49, do 10 de marzo).
2. Será requisito imprescindible para poder solicitar a subvención o ter xustificado debidamente as axudas, recibidas no último ano.
3. Igualmente, para ter acceso ás axudas previstas nesta orde, será obrigatorio que os solicitantes cumpran o previsto nos artigos 64 e 66.1º C do Decreto 50/2000 antes citado.
Artigo 4º.-Normas xerais sobre subvencións. Documentación.
1. As solicitudes, co formato do impreso de solicitude (anexo I), serán dirixidas á conselleira de Familia, Xuventude, Deporte e Voluntariado, podendo presentarse no rexistro xeral da Consellería de Familia, Xuventude, Deporte e Voluntariado, nos rexistros das súas delegacións provinciais ou por calquera dos procedementos previstos no artigo 38.4º da vixente Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro. Se o expediente se remite por correo, presentarase en sobre aberto para que a solicitude sexa datada e selada polo funcionario de correos antes de proceder á súa certificación.
2. As solicitudes irán acompañadas da seguinte documentación:
a) Fotocopia compulsada do DNI do responsable da entidade que subscribe a petición, acreditando a súa lexitimación.
b) Fotocopia compulsada do CIF da entidade.
c) Certificación dunha conta bancaria aberta pola entidade titular da escola de tempo libre.
d) Breve memoria explicativa das actividades que se pretenden realizar.
e) Orzamento de ingresos e gastos da actividade.
f) Declaración de conxunto de todas as solicitudes de axuda efectuadas ou concedidas, para a mesma actividade, das distintas administracións públicas competentes.
3. O prazo de presentación de solicitudes será de 40 días naturais, contados a partir do día seguinte ao da publicación desta orde no Diario Oficial de Galicia, segundo o disposto no artigo 42 da Lei de
orzamentos xerais da Comunidade Autónoma de Galicia para o ano 2005.
4. Se na solicitude se apreciasen defectos ou falta de documentación, a Dirección Xeral de Xuventude requirirá o solicitante para que, nun prazo de dez días emende a falta ou achegue os documentos preceptivos, con indicación de que se así non o fixera se lle terá por desistido da súa petición, logo de resolución, de acordo co previsto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, logo de resolución que será ditada nos termos do artigo 42 da referida lei.
Artigo 5º.-Contía máxima de subvención.
1. A contía da axuda concedida non poderá superar o 75% do orzamento total das actividades subvencionadas.
2. O importe da subvención en ningún caso poderá ser de tal contía que, illadamente, ou en concorrencia con subvencións ou axudas doutras administracións públicas, ou doutros entes públicos ou privados, nacionais ou internacionais, supere o custo da actividade que vai desenvolver o beneficiario ou, se é o caso, a porcentaxe máxima do investimento subvencionable que legalmente se estableza.
Artigo 6º.-Criterios de avaliación.
A avaliación dos proxectos presentados farase tendo en conta os seguintes criterios:
1. Número de cursos ofertados, e de participantes neles.
2. Vocación de formación na xestión de proxectos e económica das asociacións, favorecendo a repartición de responsabilidades entre os seus membros.
3. Continuidade na realización de conferencias ou intercambios que xeren unha rede de colaboración, no ámbito do tempo libre.
4. Actividades que promovan a participación social da mocidade, así como nas que a finalidade formativa, cultural ou de integración social primen sobre os simplemente recreativos.
Artigo 7º.-Tramitación e resolución.
1. Recibidas as solicitudes de subvención e a súa documentación, serán sometidas á informe dos servizos técnicos da Dirección Xeral de Xuventude e remitidas á Comisión de Valoración, que terá a seguinte composición:
a) O subdirector xeral de Centros e Promoción de Actividades, que actuará como presidente.
b) Un representante da subdirección xeral de Centros e Promoción de Actividades.
c) Un representante da subdirección xeral de Programas.
d) Un representante do servizo de Xestión e Coordinación Administrativa.
e) Actuará como secretario un funcionario da Dirección Xeral de Xuventude.
A Comisión de Valoración baremará as solicitudes e redactará proposta de resolución, correspondendo ditar a resolución á directora xeral de Xuventude, por delegación da conselleira de Familia, Xuventude, Deporte e Voluntariado.
2. A resolución da solicitude de subvención seralles notificada a todos os solicitantes, no prazo máximo de catro meses, contados desde o día seguinte ao da publicación desta orde no Diario Oficial de Galicia. Transcorrido o dito prazo sen que recaia resolución expresa, deberá entenderse desestimada a petición correspondente. A dita resolución esgota a vía administrativa e contra ela poderá interpoñerse potestativamente recurso de reposición ante o mesmo órgano que a ditara no prazo dun mes contado a partir do día seguinte á notificación da resolución, se o acto for expreso, ou no prazo de tres meses contado a partir do día seguinte a aquel en que se produza o acto presunto, ou ser impugnados directamente ante o Tribunal Superior de Xustiza, órgano contencioso-administrativo competente, no prazo de dous meses se o acto é expreso e de seis meses se é presunto, de a partir do día seguinte ao da notificación da resolución, de conformidade co disposto na Lei 29/1998, do 13 de xullo,
reguladora da xurisdición contencioso-administrativa.
3. A Consellería de Familia, Xuventude, Deporte e Voluntariado reserva para si o dereito de orientar tecnicamente o proxecto de actividades, e de comprobar a súa execución, cando o considere conveniente, así como de divulgar e dar a coñecer publicamente as actividades subvencionadas.
4. Os solicitantes aos que non lles fose concedida subvención disporán dun prazo dun mes, contado a partir da recepción da notificación, para retirar a documentación presentada. Transcorrido este prazo, arquivarase.
Artigo 8º.-Xustificación da subvención.
1. Unha vez notificada a resolución da concesión da subvención procederase á xustificación e pagamento na forma en que se indica a continuación.
2. A xustificación das axudas efectuarase ata o día 15 de outubro do 2005, mediante a presentación da seguinte documentación:
a) Facturas orixinais ou fotocopias compulsadas ou autenticadas destas, de conformidade coa normativa vixente, referentes a todos os gastos sub
vencionables realizados para o desenvolvemento dos programas que a entidade levou a cabo. Non se admitirán facturas que xustifiquen gastos en investimentos, material inventariable ou gastos de administración e funcionamento da entidade.
b) Relación, asinada pola persoa responsable da entidade subvencionada, que recolla todas as facturas que se presenten como xustificación, debendo figurar nesta para cada unha delas os seguintes datos:
* NIF do que subscribe, que deberá ser persoa allea á entidade receptora do servizo.
* Concepto ou actividade realizada e que se factura.
* Importe, impostos incluídos.
* Actividade do proxecto subvencionado á que corresponde.
c) Deberá presentarse ademais unha breve memoria na que se deixará constancia do resultado das actividades realizadas e que foron obxecto de subvención. Esta memoria deberá ser asinada igualmente polo representante da entidade.
d) Igualmente, deberá acompañarse no momento da xustificación da execución total da actividade subvencionada e, en calquera caso, antes do derradeiro pagamento, unha declaración complementaria do conxunto das axudas solicitadas para a mesma actividade, tanto as aprobadas ou concedidas como as pendentes de resolución, das administracións públicas competentes ou calquera dos seus organismos, entes ou sociedades.
3. En todo caso, no procedemento de xustificación da axuda, haberá que aterse ao que para o efecto establece o artigo 30 da Lei 38/2003, do 17 de novembro, xeral de subvencións.
Artigo 9º.-Pagamento da subvención.
Recibida e comprobada a documentación a que fai referencia o artigo 8º, poderase proceder ao pagamento da subvención, de acordo coa normativa orzamentaria que sexa de aplicación.
Artigo 10º.-Obrigas dos beneficiarios.
Os beneficiarios das subvencións estarán obrigados:
1. A non modificar, sen autorización expresa da conselleira de Familia, Xuventude, Deporte e Voluntariado, o programa de actividades inicialmente previsto.
2. A respectar as normas que, respecto da subcontratación das actividades subvencionadas, establece o artigo 29 da Lei 38/2003, xeral de subvencións.
3. A admitir a comprobación da execución dos proxectos subvencionados por parte da Dirección Xeral de Xuventude ou por parte dos órganos territoriais da consellería.
4. A facer constar en toda a publicidade xerada pola actividade subvencionada que recibiron axuda da Consellería de Familia, Xuventude, Deporte e Voluntariado, empregando para isto a normativa da imaxe corporativa da Xunta de Galicia.
5. Estar sometido ás actuacións de comprobación que serán efectuadas pola Dirección Xeral de Xuventude, e ás de control financeiro que lle corresponden á Intervención Xeral da Comunidade Autónoma en relación coa subvención concedida, e ás previstas na lexislación do Tribunal de Cuentas e o Consello de Contas.
6. Acreditar con anterioridade a ditarse a proposta de resolución da concesión que se atopa ao corrente das súas obrigas tributarias estatais e autonómicas e da Seguridade Social, así como que non ten pendente de pagamento ningunha outra débeda, por ningún concepto, coa Administración pública de Comunidade Autónoma na forma que se determine regulamentariamente.
7. Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario e cada caso.
8. Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.
Artigo 11º.-Control e reintegro da subvención.
Procederá o reintegro nos termos e supostos previstos na Lei de réxime financeiro e orzamentario de Galicia, modificada pola Lei 14/2004, do 29 de decembro, de medidas tributarias e de réxime administrativo, en redacción dada polo artigo 78.10º e nos artigos 19 e 20 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, nos casos seguintes:
1. Incumprimento da obriga de xustificación ou xustificación insuficiente.
2. Obtención da subvención sen reunir os requisitos exixidos para a súa concesión.
3. Incumprimento total ou parcial da finalidade para a que foi concedida a subvención.
4. Incumprimento das condicións impostas con motivo da concesión da axuda ou subvención pública.
5. Resistencia, escusa, obstrución ou negativa as actuacións de control financeiro, así como o incumprimento das obrigas contables, rexistrais ou de conservación de documentos, cando desto derive a imposibilidade de verificar o emprego dado aos fondos percibidos, ou incumprimento do obxectivo, a realidade e regularidade das actividades subvencionables ou a concorrencia de subvencións, axudas, ingresos ou recursos para a mesma finalidade.
Artigo 12º.-Modificación da subvención.
Toda alteración das condicións tidas en conta para a concesión da subvención, e en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da subvención.
Disposicións adicionais
Primeira.-No caso de que unha vez ditada a resolución de concesión de axudas amparadas nesta orde quedase crédito orzamentario sen adxudicar, poderase publicar unha segunda orde de convocatoria de subvencións. En todo caso, a concesión de axudas terá como límite a cantidade consignada na correspondente aplicación económica dos orzamentos xerais da comunidade autónoma para o ano 2005.
Segunda.-Apróbase a delegación de atribucións da conselleira de Familia, Xuventude, Deporte e Voluntariado na directora xeral de Xuventude, para resolver a concesión, denegación, modificación ou outras incidencias das subvencións previstas nesta orde, así como para autorizar os gastos e ordenar os correspondentes pagamentos.
Terceira.-Os beneficiarios destas axudas quedan suxeitos ao réxime de infraccións e sancións previstas para esta materia no texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, modificado pola Lei 14/2004, do 29 de decembro.
Disposicións derradeiras
Primeira.-Esta orde entrará en vigor o día seguinte ao da súa publicación no Diario Oficial de Galicia.
Segunda.-Facúltase a directora xeral de Xuventude para ditar cantas disposicións sexan precisas para o desenvolvemento desta orde.
Santiago de Compostela, 25 de febreiro de 2005.
Pilar Rojo Noguera
Conselleira de Familia, Xuventude, Deporte
e Voluntariado